
Esiet kopā ar savu bērnu un zīdiet, kad bērns prasa. Pirmajā dienā mazulis var gribēt atpūsties pēc dzemdībām un ēst retāk. Izguļaties, krājiet spēkus 2-3 dienai. Otrā un trešā dienā bērns krūti prasa īpaši bieži, pat līdz 12 reizēm diennaktī un vairāk, reizēm var šķist, ka nepārtraukti. Parādoties pienam, un turpmākās nedēļās, zīdainis parasti ir apmierināts ar 8-9-10 ēšanas reizēm. Iznēsāts, vesels bērns savu izsalkumu parāda ar kliedzienu, meklējot krūti ar muti, acīm, grozot galviņu, zīžot dūrīti vai arī, ja ilgāk neaizver actiņas un nevar aizmigt

Pirmajās dienās pirmpiens tek pa pilītēm, ir ar atšķirīgu, vērtīgu sastāvu, lai arī šķiet, ka tā ir maz, bērns var zīst stundu.

Zīdīšana parasti ir pietiekoša, ja bērns aktīvi ēdis 15 līdz 20 minūtes no katras krūts, abas dodot vienā reizē, parasti tā ilgst no 30 minūtēm līdz stundai. Ja barošanas ilgums ir mazāks cieša miedziņa dēļ, bērns var gribēt krūti jau pēc stundas. Par stundu ilgāka barošana parasti ir izņēmuma gadījums. Regulāra ļoti ilga ēšana var būt retas barošanas iemesls - varbūt mazulim ir klusētāja raksturs un tas jāuzaicina uz barošanu ātrāk. Parasti ik 2-3 stundas modināmi ir neiznēsāti bērni, vai mazliet nenobrieduši mazuļi. Ēšanas laikā bērns var atraugāties, iesnausties, izspiest vēdera izeju, izdarīt pauzes, atlaist un atkal paņemt krūti. Nepārtrauciet barošanu, ja bērns vēl grib zīst, protestē ar kliedzienu, vai ir no labsajūtas iesnaudies pēc dažiem piena malkiem

Reizēm pirms zīšanas jaundzimušajam ir jāiepazīstas ar māmiņas krūti, īpaši pirmajās barošanas reizēs: bērns var laizīt krūts galiņu, paņemt to, tad drīz atlaist, grozīt galvu ap krūti, pirms rodas vēlēšanās aktīvi satvert un zīst. Šāda bērniņa rīcība stimulē piena parādīšanos

Zīdot bērniņu, pagrieziet viņu tā, lai krūts ir starp bērna rociņām, abi vaidziņi vienādi piespiesti pie krūts un mazuļa ķermenītis ar krūtīm un vēderiņu pagriezts pret māti (nevis sāns!). Uzmaniet, lai bērniņam ir ērti - pietiekošs atbalsts zem galvas, ķermeņa un, ka bērns neslīd prom no krūtsgala. Raugieties, lai mazulis krūti satver dziļi - nedaudz aiz krūts gala un tieši centrāli, ne par augstu, ne par zemu, ne no sāna. Tas palīdzēs izvairīties no krūtsgalu sāpēm vai mazinās tās. Pareizajā pozā bērna deguntiņš un vaidziņi piespiežas pie mātes. Deguntiņam elpošanu var atbrīvot ar mātes pirkstu, iespiežot krūtī mazu bedrīti tieši pie nāsīm. Varat barot guļus vai sēdus

Nelietojiet krūts piena aizstājējus, jo tie nenodrošina jūsu bērna vajadzības. Bērnam nav jādod ūdens, jo pienā tā daudzums ir pietiekošs. Knupītis mājas apstākļos nav jālieto, jo zīdaini jābaro katrreiz, kad viņš prasa. Bez tam knupīša zīšana var traucēt bērna iemaņas pareizi satvert krūti, var izmainīt sakodienu vēlākā vecumā

Miega-nomoda ritms tagad jums ir mainījies. Varat gulēt, kad to dara bērns. Rūpējieties, lai miegs ir pietiekošs. Šis ir būtisks nosacījums, lai barošana izdotos ilgi. Ēdiet dabisku, svaigi gatavotu ēdienu. Dienām glabāti, konservēti produkti nesatur ļoti nepieciešamās, ātri gaistošās bioloģiski aktīvās vielas (fitoncīdus, dažus vitamīnus u.c.). Saldināti, sālīti, citādi konservēti produkti var nedaudz mainīt piena sastāvu uzpūst bērna vēderiņu vai radīt alerģiju. Uzmanīgi ar ogām, medu un ļoti saldiem augļiem - bērnam iespējama alerģija. Bērniņa barošana palīdzēs pazust, ar grūtniecību saistītajām, izmaiņām jūsu ķermenī. Tā nodrošina pareizu jūsu organisma funkcionēšanu, tādēļ mazinās iespēju saslimt ar dažām slimībām. Saslimšanas gadījumā bērniņu jāturpina barot. Ir atsevišķi izņēmumi, tādēļ, ja rodas neskaidrības, zvaniet un krūts ēdināšanas kabinetu, jeb prasiet dzemdību nama vai iecirkņa pediatra padomu

Iesaistiet krūts barošanas notikumā savu ģimeni, lūdzot palīdzēt ieņemt labāku barošanas stāvokli gan jums, gan bērniņam. Bērna tēvs priecāsies, ja lūgsiet mazuli paturēt slīpi vai vertikālā stāvoklī atraudziņas sagaidīšanai

